CELEX: 32010R1233
Language: el
Date: 2010-12-15 00:00:00
Title: Κανονισμός (EE) αριθ. 1233/2010 του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2010 , για τροποποίηση του κανονισμού (ΕΚ) αριθ. 663/2009, για τη θέσπιση προγράμματος ενίσχυσης της οικονομικής ανάκαμψης με τη χορήγηση κοινοτικής χρηματοδοτικής συνδρομής για έργα στον τομέα της ενέργειας

30.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/5
            
         ΚΑΝΟΝΙΣΜΌΣ (EE) αριθ. 1233/2010 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 15ης Δεκεμβρίου 2010
   για τροποποίηση του κανονισμού (ΕΚ) αριθ. 663/2009, για τη θέσπιση προγράμματος ενίσχυσης της οικονομικής ανάκαμψης με τη χορήγηση κοινοτικής χρηματοδοτικής συνδρομής για έργα στον τομέα της ενέργειας
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 194 παράγραφος 1 στοιχείο γ),
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αφού ζητήθηκε η γνώμη της Επιτροπής των Περιφερειών,
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 663/2009 του Ευρωπαϊκού Κοινοβουλίου και του Συμβουλίου (3) θέσπισε το Ευρωπαϊκό ενεργειακό πρόγραμμα ανάκαμψης (ΕΕΠΑ) για την ενίσχυση της οικονομικής ανάκαμψης με τη χορήγηση χρηματοδοτικής συνδρομής 3,98 δισεκατ. ευρώ για το 2009 και το 2010.
            
         
               (2)
            
            
               Ο παρών κανονισμός δεν θα πρέπει να θίγει τον στόχο της χορήγησης του μεγαλύτερου δυνατού ποσοστού της χρηματοδοτικής συνδρομής των 3,98 δισεκατ. ευρώ έως τα τέλη του 2010 στα υποπρογράμματα που αναφέρονται στο κεφάλαιο II του κανονισμού (ΕΚ) αριθ. 663/2009. Ωστόσο, έχει ορισθεί ότι μέρος του ποσού αυτού δεν θα δεσμευθεί στο πλαίσιο αυτών των υποπρογραμμάτων.
            
         
               (3)
            
            
               Σύμφωνα με το πνεύμα της στρατηγικής «Ευρώπη 2020» για την αειφόρο ανάπτυξη και την απασχόληση, και σύμφωνα με τη δέσμη της ΕΕ για το κλίμα και την ενέργεια και το σχέδιο δράσης για την ενεργειακή απόδοση του 2006, η ανάπτυξη περαιτέρω ανανεώσιμων πηγών ενέργειας και η προώθηση της ενεργειακής απόδοσης θα συμβάλουν στην πράσινη ανάπτυξη, στην οικοδόμηση ανταγωνιστικής και αειφόρου οικονομίας και στην αντιμετώπιση της κλιματικής αλλαγής. Παρέχοντας υποστήριξη σε αυτές τις πολιτικές, η Ένωση θα δημιουργήσει νέες θέσεις απασχόλησης και ευκαιρίες για την οικολογική αγορά που ευνοούν την ανάπτυξη ανταγωνιστικής, ασφαλούς και αειφόρου οικονομίας. Η συνεργασία μεταξύ των διαφόρων βαθμίδων διοίκησης (πολυεπίπεδη διακυβέρνηση) είναι απολύτως απαραίτητη σε αυτό το πλαίσιο.
            
         
               (4)
            
            
               Η αύξηση των οικονομικών κινήτρων είναι ο καλύτερος τρόπος για να ξεπεραστούν τα εμπόδια των υψηλών προκαταβολικών δαπανών και να προωθηθούν βελτιώσεις στην αειφόρο ενέργεια. Επομένως, πρέπει να δημιουργηθεί ειδικό χρηματοδοτικό μέσο («η διευκόλυνση») για τη χρηματοδότηση στο πλαίσιο του Κεφαλαίου II του κανονισμού (ΕΚ) αριθ. 663/2009 το οποίο δεν μπορεί να δεσμευθεί έως τα τέλη του 2010. Η δημιουργία της διευκόλυνσης θα πρέπει να εξετασθεί υπό το πρίσμα της Πρωτοβουλίας χρηματοδότησης της αειφόρου ενέργειας που προτείνει η Επιτροπή. Με αυτή τη χρηματοδοτική διευκόλυνση πρέπει να στηρίζεται η εκτέλεση έργων υπέρ της ενεργειακής απόδοσης και των ανανεώσιμων πηγών ενέργειας και να διευκολύνεται η χρηματοδότηση επενδυτικών έργων υπέρ της ενεργειακής απόδοσης και των ανανεώσιμων πηγών ενέργειας από τις τοπικές, περιφερειακές και εθνικές δημόσιες αρχές, ιδιαίτερα στις αστικές περιοχές. Σε αυτή τη διαδικασία πρέπει να δοθεί ιδιαίτερη προσοχή στις συνέργειες με άλλους χρηματοδοτικούς πόρους που διατίθενται στα κράτη μέλη, όπως τα διαρθρωτικά ταμεία και το Ταμείο Συνοχής, η ευρωπαϊκή διευκόλυνση τοπικής ενεργειακής συνδρομής (ELENA ) και το Ευρωπαϊκό Περιφερειακό Ταμείο Ανάπτυξης κατά τον κανονισμό (ΕΚ) αριθ. 397/2009 (4), προκειμένου να αποφευχθούν τυχόν επικαλύψεις με άλλα χρηματοπιστωτικά μέσα.
            
         
               (5)
            
            
               Η στήριξη των επενδύσεων στην αειφόρο ενέργεια μπορεί να αποβεί ιδιαίτερα αποτελεσματική και επωφελής όταν στοχεύει σε τοπικό επίπεδο. Ωστόσο, σε δεόντως αιτιολογημένες περιπτώσεις ενδεχομένως να είναι πιο αποτελεσματική η στόχευση σε εθνικό επίπεδο, π.χ. για λόγους που σχετίζονται με τη διαθεσιμότητα ή τη λειτουργία αντίστοιχων διοικητικών δομών.
            
         
               (6)
            
            
               Για να μεγιστοποιηθεί βραχυπρόθεσμα ο αντίκτυπος της χρηματοδότησης από την Ένωση, τη διευκόλυνση θα πρέπει να διαχειρίζονται ένας ή περισσότεροι ενδιάμεσοι χρηματοπιστωτικοί οργανισμοί, όπως διεθνή χρηματοπιστωτικά ιδρύματα. Η επιλογή τέτοιων ενδιάμεσων χρηματοπιστωτικών οργανισμών θα πρέπει να βασίζεται στην αποδεδειγμένη ικανότητά τους να αξιοποιούν τη χρηματοδότηση με τον πλέον αποδοτικό και αποτελεσματικό τρόπο με στόχο τη μεγιστοποίηση της όσο το δυνατόν ταχύτερης συμμετοχής άλλων δημόσιων και ιδιωτικών επενδυτών και την επίτευξη της υψηλότερης μόχλευσης μεταξύ της χρηματοδότησης από την Ένωση και της συνολικής επένδυσης, με στόχο τη σημαντική αύξηση των επενδύσεων εντός της Ένωσης. Ωστόσο, σε περιόδους χρηματοπιστωτικής και οικονομικής κρίσης που έχουν ιδιαίτερα αρνητικό αντίκτυπο στα οικονομικά των τοπικών και περιφερειακών αρχών, θα πρέπει να εξασφαλιστεί ότι η δύσκολη δημοσιονομική κατάσταση των αρχών αυτών δεν εμποδίζει τη δυνατότητά πρόσβασής τους στη χρηματοδότηση.
            
         
               (7)
            
            
               Σύμφωνα με τον κανονισμό (ΕΚ) αριθ. 663/2009, επενδυτικά έργα θα πρέπει να χρηματοδοτούνται από τη διευκόλυνση μόνον όταν έχουν ταχύ, μετρήσιμο και ουσιαστικό αντίκτυπο στην οικονομική ανάκαμψη εντός της Ένωσης, στην αυξημένη ενεργειακή ασφάλεια και στη μείωση των εκπομπών θερμοκηπικών αερίων. Τέτοια επενδυτικά έργα συμβάλλουν στη πράσινη ανάπτυξη, στην οικοδόμηση μιας ανταγωνιστικής, διασυνδεδεμένης, βιώσιμης και πράσινης οικονομίας, καθώς και στην προστασία της απασχόλησης, τη δημιουργία θέσεων εργασίας και την αντιμετώπιση της κλιματικής αλλαγής, σύμφωνα με τους στόχους της στρατηγικής «Ευρώπη 2020».
            
         
               (8)
            
            
               Τα κριτήρια που ορίζονται στον κανονισμό (ΕΚ) αριθ. 663/2009 θα πρέπει να εφαρμόζονται για την επιλογή και την επιλεξιμότητα των έργων που χρηματοδοτούνται στο πλαίσιο της διευκόλυνσης. Ως ουσιαστικό στοιχείο θα πρέπει επίσης να λαμβάνεται υπόψη η γεωγραφική ισοκατανομή των έργων, προκειμένου να εξασφαλισθεί ο αντίκτυπος του παρόντος κανονισμού στην οικονομική ανάκαμψη σε όλη την Ένωση, και εις αναγνώριση του γεγονότος ότι σε ορισμένα κράτη μέλη, τα έργα δεν έχουν χρηματοδοτηθεί ή έχουν χρηματοδοτηθεί μόνον εν μέρει στο πλαίσιο του Κεφαλαίου II του κανονισμού (ΕΚ) αριθ. 663/2009.
            
         
               (9)
            
            
               Έχοντας υπόψη τον απαιτούμενο βραχυπρόθεσμο οικονομικό αντίκτυπο του παρόντος κανονισμού, ο χρόνος μεταξύ παραλαβής αίτησης για έργο και της τελικής απόφασης δεν θα πρέπει να υπερβαίνει τους έξι μήνες.
            
         
               (10)
            
            
               Οι επιμέρους νομικές δεσμεύσεις για την υλοποίηση δημοσιονομικών δεσμεύσεων σύμφωνα με το κεφάλαιο ΙΙα θα πρέπει να γίνουν έως τις 31 Μαρτίου 2011.
            
         
               (11)
            
            
               Η διευκόλυνση δεν θα πρέπει να αποτελέσει προηγούμενο σε σχέση με τη χρήση του γενικού προϋπολογισμού της Ένωσης και πιθανά μελλοντικά χρηματοδοτικά μέτρα, ακόμη και στον ενεργειακό τομέα, αλλά θα πρέπει να θεωρηθεί μάλλον ως έκτακτο μέτρο που υιοθετήθηκε κατά τη διάρκεια περιόδου οικονομικής δυσπραγίας.
            
         
               (12)
            
            
               Λόγω της επείγουσας ανάγκης για την αντιμετώπιση της οικονομικής κρίσης, οι δαπάνες που προκύπτουν στο πλαίσιο του Κεφαλαίου II του κανονισμού (ΕΚ) αριθ. 663/2009 θα πρέπει να είναι επιλέξιμες από τις 13 Ιουλίου 2009, επειδή πολλοί υποψήφιοι ζήτησαν την επιλεξιμότητα των δαπανών από την υποβολή της αίτησης επιχορήγησης, σύμφωνα με το άρθρο 112 του κανονισμού (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5) («ο Δημοσιονομικός κανονισμός»). Οι δαπάνες που πραγματοποιούνται στο πλαίσιο του κεφαλαίου IIa θα πρέπει να είναι επιλέξιμες από 1ης Ιανουαρίου 2011.
            
         
               (13)
            
            
               Λόγω της επείγουσας ανάγκης για την αντιμετώπιση της οικονομικής κρίσης, ο παρών κανονισμός θα πρέπει να τεθεί σε ισχύ αμέσως μετά τη δημοσίευσή του,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του κανονισμού (ΕΚ) αριθ. 663/2009
   Ο κανονισμός (ΕΚ) αριθ. 663/2009 τροποποιείται ως εξής:
   
               1)
            
            
               Στο άρθρο 1 προστίθεται η ακόλουθη παράγραφος:
               «Ο παρών κανονισμός προβλέπει τη δημιουργία μιας χρηματοδοτικής διευκόλυνσης (“η διευκόλυνση”) για τη στήριξη πρωτοβουλιών στον τομέα της ενεργειακής απόδοσης και των ανανεώσιμων πηγών ενέργειας.».
            
         
               2)
            
            
               Το άρθρο 3 τροποποιείται ως εξής:
               
                           α)
                        
                        
                           η παράγραφος 2 αντικαθίσταται από το ακόλουθο κείμενο:
                           «2.   Έως τις 31 Δεκεμβρίου 2010 αναλαμβάνονται οι επιμέρους νομικές δεσμεύσεις κατά το κεφάλαιο II με τις οποίες υλοποιούνται οι δημοσιονομικές δεσμεύσεις που ανελήφθησαν κατά το 2009 και 2010. Οι επιμέρους νομικές δεσμεύσεις κατά το κεφάλαιο ΙΙα αναλαμβάνονται έως τις 31 Μαρτίου 2011.»·
                        
                     
                           β)
                        
                        
                           προστίθεται η ακόλουθη παράγραφος:
                           «3.   Οι ενδιάμεσοι χρηματοπιστωτικοί οργανισμοί που περιγράφονται στο παράρτημα II θα επιδιώξουν να κατανείμουν όλη τη χρηματοδότηση από τη διαθέσιμη στη διευκόλυνση συνεισφορά της Ένωσης σε επενδυτικά έργα και σε τεχνική συνδρομή για έργα στον τομέα της ενεργειακής απόδοσης και της ανανεώσιμης ενέργειας έως τις 31 Μαρτίου 2014. Ουδεμία χρηματοδότηση από τη συνεισφορά της Ένωσης δεν κατανέμεται μετά από αυτήν την ημερομηνία. Η χρηματοδότηση από τη συνεισφορά της Ένωσης που δεν έχει κατανεμηθεί από τους ενδιάμεσους χρηματοπιστωτικούς οργανισμούς έως τις 31 Μαρτίου 2014 επιστρέφεται στον γενικό προϋπολογισμό της Ένωσης. Η χρηματοδότηση από τη συνεισφορά της Ένωσης που κατανέμεται σε επενδυτικά έργα παραμένει επενδυμένη για συγκεκριμένη χρονική διάρκεια που δεν μπορεί να παραταθεί πέραν της 31ης Μαρτίου 2034. Η Ένωση δικαιούται επιστροφές επί των επενδύσεών της στη διευκόλυνση καθ’ όλη τη διάρκεια ισχύος της διευκόλυνσης, κατ’ αναλογία της συνεισφοράς της στη διευκόλυνση και σύμφωνα με τα δικαιώματα των μετόχων της.».
                        
                     
         
               3)
            
            
               Παρεμβάλλεται το ακόλουθο κεφάλαιο:
               «ΚΕΦΑΛΑΙΟ ΙΙα
               
                  ΧΡΗΜΑΤΟΔΟΤΙΚΗ ΔΙΕΥΚΟΛΥΝΣΗ
               
               Άρθρο 21α
               Χρηματοδότηση που δεν είναι δυνατόν να δεσμευθεί σύμφωνα με το κεφάλαιο II
               1.   Τα κονδύλια τα οποία σύμφωνα με το άρθρο 3 παράγραφος 2, δεν μπορούν να αποτελέσουν αντικείμενο επιμέρους νομικών δεσμεύσεων βάσει του κεφαλαίου II για ποσό 146 344 644,50 ευρώ, διατίθενται για τη διευκόλυνση που αναφέρεται στην παράγραφο 4 του άρθρου 1, για το σκοπό της ανάπτυξης κατάλληλων χρηματοδοτικών μέσων σε συνεργασία με τα χρηματοπιστωτικά ιδρύματα, κατά τρόπον ώστε να δοθεί μεγαλύτερη ώθηση σε έργα ενεργειακής απόδοσης και έργα για την εκμετάλλευση των πηγών ανανεώσιμης ενέργειας.
               2.   Η διευκόλυνση υλοποιείται σύμφωνα με το παράρτημα II. Δεν εφαρμόζεται στη διευκόλυνση το άρθρο 23 παράγραφος 1.
               3.   Το χρηματοδοτικό άνοιγμα της Ένωσης στη διευκόλυνση, συμπεριλαμβανομένων των εξόδων διαχείρισης και άλλων επιλέξιμων δαπανών, περιορίζεται στο ποσό της συνεισφοράς της Ένωσης στη διευκόλυνση που προσδιορίζεται στην παράγραφο 1, και δεν υφίσταται περαιτέρω υποχρέωση για τον γενικό προϋπολογισμό της Ευρωπαϊκής Ένωσης.».
            
         
               4)
            
            
               Το άρθρο 22 διαγράφεται.
            
         
               5)
            
            
               Το άρθρο 23 τροποποιείται ως εξής:
               
                           α)
                        
                        
                           η παράγραφος 2 αντικαθίσταται από το ακόλουθο κείμενο:
                           «2.   Η συνδρομή ΕΕΠΑ καλύπτει μόνο τις σχετικές με το έργο δαπάνες τις οποίες καταβάλλουν οι δικαιούχοι και, όσον αφορά έργα κατά το άρθρο 9, και τα τρίτα μέρη που είναι υπεύθυνα για την υλοποίηση του έργου. Οι δαπάνες που πραγματοποιούνται στο πλαίσιο του Κεφαλαίου ΙΙ μπορούν να είναι επιλέξιμες από τις 13 Ιουλίου 2009.»·
                        
                     
                           β)
                        
                        
                           παρεμβάλλεται η ακόλουθη παράγραφος:
                           «2α.   Η χρηματοδοτική συνδρομή που χορηγείται στα πλαίσια του Κεφαλαίου ΙΙα καλύπτει δαπάνες που σχετίζονται με επενδυτικά έργα και τεχνική συνδρομή για έργα ενεργειακής απόδοσης και ανανεώσιμης ενέργειας τα οποία πραγματοποιούνται από τους δικαιούχους που περιγράφονται στο παράρτημα II, Μέρος Α, σημείο 3. Τέτοιες δαπάνες μπορούν να είναι επιλέξιμες από 1ης Ιανουαρίου 2011.».
                        
                     
         
               6)
            
            
               Το άρθρο 27 τροποποιείται ως εξής:
               
                           α)
                        
                        
                           παρεμβάλλεται η ακόλουθη παράγραφος:
                           «1α.   Η Επιτροπή υποβάλλει έως τις 30 Ιουνίου 2013 στο Ευρωπαϊκό Κοινοβούλιο και το Συμβούλιο ενδιάμεση έκθεση αξιολόγησης σχετικά με τα μέτρα που ελήφθησαν στο πλαίσιο του Κεφαλαίου ΙΙα εστιάζοντας συγκεκριμένα:
                           
                                       α)
                                    
                                    
                                       στη σχέση κόστους-αποτελεσματικότητας, το συντελεστή μόχλευσης και την προσθετικότητα που επέδειξε η διευκόλυνση·
                                    
                                 
                                       β)
                                    
                                    
                                       στα αποδεικτικά στοιχεία χρηστής δημοσιονομικής διαχείρισης·
                                    
                                 
                                       γ)
                                    
                                    
                                       στο βαθμό υλοποίησης από τη διευκόλυνση των στόχων που ορίζονται από τον παρόντα κανονισμό·
                                    
                                 
                                       δ)
                                    
                                    
                                       στο βαθμό που απαιτείται η συνεχής στήριξη στο πλαίσιο της διευκόλυνσης για έργα που σχετίζονται με την ενεργειακή απόδοση και την ενέργεια από ανανεώσιμες πηγές.
                                    
                                 Η έκθεση ενδιάμεσης αξιολόγησης, εάν κριθεί σκόπιμο, και συγκεκριμένα εάν η αξιολόγηση από την Επιτροπή των μέτρων που ελήφθησαν στο πλαίσιο του Κεφαλαίου ΙΙα είναι θετική, συνοδεύεται από νομοθετική πρόταση για τη συνέχιση της διευκόλυνσης.»·
                        
                     
                           β)
                        
                        
                           η παράγραφος 3 αντικαθίσταται από την εξής:
                           «3.   Η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών έκθεση αξιολόγησης των αποτελεσμάτων που έχουν επιτευχθεί από το ΕΕΠΑ και σύμφωνα με το άρθρο 27, παράγραφος 4, του Δημοσιονομικού κανονισμού.».
                        
                     
         
               7)
            
            
               Στο άρθρο 28 προστίθεται το ακόλουθο εδάφιο:
               «Η έκθεση περιλαμβάνει πληροφορίες σχετικά με όλα τα γενικά έξοδα σχετικά με τη συγκρότηση και υλοποίηση της διευκόλυνσης που προβλέπεται στα πλαίσια του Κεφαλαίου ΙΙα.»·
            
         
               8)
            
            
               Το παράρτημα μετονομάζεται σε παράρτημα I και προστίθεται το ακόλουθο παράρτημα:
               
                  «ΠΑΡΑΡΤΗΜΑ II
                  
                     ΧΡΗΜΑΤΟΔΟΤΙΚΗ ΔΙΕΥΚΟΛΥΝΣΗ
                  
                  A.   Υλοποίηση της χρηματοδοτικής διευκόλυνσης για έργα αειφόρου ενέργειας
                  
                  1.   Πεδίο της διευκόλυνσης
                  
                  Η χρηματοδοτική διευκόλυνση (“η διευκόλυνση”) χρησιμοποιείται για την ανάπτυξη έργων εξοικονόμησης ενέργειας, ενεργειακής απόδοσης και ανανεώσιμων πηγών ενέργειας και διευκολύνει τη χρηματοδότηση επενδύσεων στους τομείς αυτούς από τις τοπικές, περιφερειακές και, σε δεόντως αιτιολογημένες περιπτώσεις, τις εθνικές δημόσιες αρχές. Η διευκόλυνση αυτή υλοποιείται σύμφωνα με τις διατάξεις για την ανάθεση των καθηκόντων εκτέλεσης του προϋπολογισμού που καθορίζονται στο δημοσιονομικό κανονισμό και στους κανόνες εφαρμογής του.
                  Η διευκόλυνση χρησιμοποιείται για έργα αειφόρου ενέργειας, ιδιαίτερα σε αστικές περιοχές. Αυτό περιλαμβάνει, συγκεκριμένα, έργα που αφορούν:
                  
                              α)
                           
                           
                              δημόσια και ιδιωτικά κτίρια τα οποία περιλαμβάνουν λύσεις ενεργειακής απόδοσης ή/και ανανεώσιμων πηγών ενέργειας, συμπεριλαμβανομένων λύσεων που βασίζονται στη χρήση τεχνολογιών των πληροφοριών και των επικοινωνιών (ΤΠΕ)·
                           
                        
                              β)
                           
                           
                              επενδύσεις σε ενεργειακώς ιδιαίτερα αποδοτικά δίκτυα συμπαραγωγής ηλεκτρισμού και θερμότητας (ΣΗΘ), συμπεριλαμβανομένης της συμπαραγωγής πολύ μικρής κλίμακας, και τηλεθέρμανσης/τηλεψύξης, ιδίως από ανανεώσιμες πηγές ενέργειας·
                           
                        
                              γ)
                           
                           
                              αποκεντρωμένες ανανεώσιμες πηγές ενέργειας ενταγμένες στις τοπικές συνθήκες και την ενσωμάτωσή τους σε δίκτυα ηλεκτρικής ενέργειας·
                           
                        
                              δ)
                           
                           
                              μικροπαραγωγή που παράγεται από ανανεώσιμες πηγές ενέργειας·
                           
                        
                              ε)
                           
                           
                              καθαρές αστικές συγκοινωνίες που τονώνουν την αύξηση της ενεργειακής απόδοσης και την ενσωμάτωση των ανανεώσιμων πηγών ενέργειας, με έμφαση στις δημόσιες μεταφορές, στα ηλεκτρικά και υδρογονοκίνητα οχήματα και στις μειωμένες εκπομπές αερίων του θερμοκηπίου·
                           
                        
                              στ)
                           
                           
                              τοπικές υποδομές, όπου συμπεριλαμβάνονται ο αποτελεσματικός εξωτερικός φωτισμός δημόσιων υποδομών, όπως ο οδικός φωτισμός, λύσεις για την αποθήκευση ηλεκτρικής ενέργειας, έξυπνοι μετρητές και ευφυή δίκτυα, που αξιοποιούν πλήρως τις τεχνολογίες των πληροφοριών και των επικοινωνιών (ΤΠΕ)·
                           
                        
                              ζ)
                           
                           
                              τεχνολογίες ενεργειακής απόδοσης και ανανεώσιμων πηγών ενέργειας με νεωτεριστικές και οικονομικές δυνατότητες που χρησιμοποιούν τις καλύτερες διαθέσιμες διαδικασίες.
                           
                        Η διευκόλυνση επιτρέπεται επίσης να χρησιμοποιείται για την παροχή κινήτρων και τεχνικής συνδρομής καθώς και για την ευαισθητοποίηση των τοπικών, περιφερειακών και εθνικών αρχών, κατά τρόπον ώστε να εξασφαλίζεται η βέλτιστη αξιοποίηση των διαρθρωτικών ταμείων και του Ταμείου Συνοχής, ιδίως όταν πρόκειται για βελτιώσεις της ενεργειακής απόδοσης και των ανανεώσιμων πηγών ενέργειας όσον αφορά τις κατοικίες και τα άλλα είδη κτηρίων. Η διευκόλυνση στηρίζει επενδυτικά έργα που επιδεικνύουν οικονομική και χρηματοπιστωτική βιωσιμότητα, προκειμένου να αποπληρώνονται οι επενδύσεις που κατανέμονται από τη διευκόλυνση και να προσελκύονται δημόσιες και ιδιωτικές επενδύσεις. Κατά συνέπεια, η διευκόλυνση μπορεί, μεταξύ άλλων, να συμπεριλάβει προβλέψεις και διάθεση κεφαλαίων για δάνεια, εγγυήσεις, μετοχές και λοιπά χρηματοπιστωτικά προϊόντα. Επιπροσθέτως, είναι δυνατόν να χρησιμοποιηθεί ποσοστό μέχρι το 15 % της αναφερόμενης στο άρθρο 21α χρηματοδότησης για την παροχή τεχνικής συνδρομής σε τοπικές, περιφερειακές ή εθνικές αρχές όσον αφορά τη δημιουργία ή τη φάση της αρχικής ανάπτυξης τεχνολογιών για έργα στο τομέα της ενεργειακής απόδοσης και των πηγών ανανεώσιμης ενέργειας.
                  2.   Συνέργειες
                  
                  Κατά τη χορήγηση χρηματοδοτικής ή τεχνικής συνδρομής, θα πρέπει να δίδεται επίσης προσοχή στις συνέργειες με άλλους χρηματοδοτικούς πόρους που διατίθενται στα κράτη μέλη, όπως τα διαρθρωτικά ταμεία και το Ταμείο Συνοχής καθώς και η διευκόλυνση ELENA, προκειμένου να αποφεύγονται επικαλύψεις με άλλα μέσα.
                  3.   Δικαιούχοι
                  
                  Οι δικαιούχοι της διευκόλυνσης είναι δημόσιες αρχές, κατά προτίμηση σε τοπικό και περιφερειακό επίπεδο, και δημόσιοι ή ιδιωτικοί φορείς που ενεργούν για λογαριασμό αυτών των δημόσιων αρχών.
                  Β.   Συνεργασία με ενδιάμεσους χρηματοπιστωτικούς οργανισμούς
                  
                  1.   Επιλογή και γενικές απαιτήσεις, περιλαμβανομένου του κόστους
                  
                  Η διευκόλυνση θεσπίζεται σε συνεργασία με ένα ή περισσότερους ενδιάμεσους χρηματοπιστωτικούς οργανισμούς, και είναι ανοικτή στη συμμετοχή κατάλληλων επενδυτών. Η επιλογή των ενδιάμεσων χρηματοπιστωτικών οργανισμών πραγματοποιείται με βάση την αποδεδειγμένη ικανότητά τους να αξιοποιούν τη χρηματοδότηση με τον πλέον αποδοτικό και αποτελεσματικό τρόπο, σύμφωνα με τους κανόνες και τα κριτήρια που ορίζονται στο παρόν παράρτημα.
                  Η Επιτροπή εξασφαλίζει ότι το συνολικό ποσό των γενικών εξόδων που έχει σχέση με τη θέσπιση και υλοποίηση της διευκόλυνσης, συμπεριλαμβανομένων των εξόδων διαχείρισης και άλλων επιλέξιμων δαπανών που χρεώνονται από τους ενδιάμεσους χρηματοπιστωτικούς οργανισμούς, παραμένει όσο το δυνατό περιορισμένο, σύμφωνα με την καλύτερη πρακτική για παρόμοια όργανα, διασφαλίζοντας συγχρόνως την απαιτούμενη ποιότητα της διευκόλυνσης.
                  Η συνεισφορά της Ένωσης στη διευκόλυνση υλοποιείται από την Επιτροπή σύμφωνα με τις διατάξεις που ορίζονται στα άρθρα 53 και 54 του δημοσιονομικού κανονισμού.
                  Οι ενδιάμεσοι χρηματοδοτικοί οργανισμοί πληρούν τις σχετικές προϋποθέσεις για την ανάθεση των καθηκόντων εκτέλεσης του προϋπολογισμού που καθορίζονται στο δημοσιονομικό κανονισμό και στους κανόνες εφαρμογής του, ιδίως τους κανόνες για τη σύναψη δημοσίων συμβάσεων, τον εσωτερικό έλεγχο, τη λογιστική οργάνωση και τον εξωτερικό έλεγχο. Σε αυτούς τους ενδιάμεσους χρηματοδοτικούς οργανισμούς παρέχονται μόνο τα έξοδα διαχείρισης ή το κόστος που αφορά τη συγκρότηση και την υλοποίηση της χρηματοδοτικής διευκόλυνσης.
                  Οι λεπτομερείς όροι και προϋποθέσεις της συγκρότησης και του πλαισίου λειτουργίας της διευκόλυνσης, συμπεριλαμβανομένης της παρακολούθησης και ελέγχου, ορίζονται σε μία ή περισσότερες συμφωνίες μεταξύ της Επιτροπής και των ενδιάμεσων χρηματοπιστωτικών οργανισμών.
                  2.   Πληροφόρηση
                  
                  Η διευκόλυνση θέτει στη διάθεση των ενδιαφερομένων μερών μέσω του διαδικτύου όλες τις πληροφορίες για τη διαχείριση του προγράμματος. Αυτό περιλαμβάνει ιδίως τις διαδικασίες υποβολής αίτησης, ενημέρωση για τις καλύτερες πρακτικές και μια γενική εικόνα των έργων και των εκθέσεων.
                  Γ.   Όροι χρηματοδότησης και κριτήρια επιλεξιμότητας και επιλογής
                  
                  1.   Πεδίο της χρηματοδότησης
                  
                  Σύμφωνα με το παρόν παράρτημα, με τη διευκόλυνση χρηματοδοτούνται μόνο:
                  
                              α)
                           
                           
                              επενδυτικά έργα που έχουν ταχύ, μετρήσιμο και ουσιαστικό αντίκτυπο στην οικονομική ανάκαμψη εντός της Ένωσης, στην αυξημένη ενεργειακή ασφάλεια και στη μείωση των εκπομπών θερμοκηπικών αερίων και
                           
                        
                              β)
                           
                           
                              τεχνική συνδρομή για έργα ενεργειακής απόδοσης και ανανεώσιμης ενέργειας.
                           
                        2.   Παράμετροι
                  
                  Αναφορικά με την επιλογή έργων, δίδεται ιδιαίτερη προσοχή στη γεωγραφική ισοκατανομή.
                  Αναφορικά με τη χρηματοδότηση των επενδυτικών έργων, ιδιαίτερη προσοχή θα δοθεί στην επίτευξη σημαντικού συντελεστή μόχλευσης μεταξύ της χρηματοδότησης από την Ένωση και της συνολικής επένδυσης, προκειμένου οι επενδύσεις εντός της Ένωσης να ανέλθουν σε σημαντικό επίπεδο. Ωστόσο, ο συντελεστής μόχλευσης για επιμέρους επενδυτικά έργα μπορεί να ποικίλλει, ανάλογα με τον αριθμό παραγόντων όπως το πραγματικό μέγεθος και ο τύπος του έργου και από τις τοπικές συνθήκες συμπεριλαμβανομένου του μεγέθους και των χρηματοδοτικών δυνατοτήτων του δικαιούχου.
                  3.   Όροι για την πρόσβαση των δημοσίων αρχών στη χρηματοδότηση εντός της διευκόλυνσης
                  
                  Οι δημόσιες αρχές που ζητούν χρηματοδότηση για επενδυτικά έργα ή τεχνική συνδρομή για έργα ενεργειακής απόδοσης και ανανεώσιμης ενέργειας πληρούν τις ακόλουθες προϋποθέσεις:
                  
                              α)
                           
                           
                              έχουν αναλάβει, ή βρίσκονται στη διαδικασία να αναλάβουν, πολιτική δέσμευση να μετριάσουν την κλιματική αλλαγή, όπου κρίνεται σκόπιμο με επακριβή καθορισμό στόχων, επί παραδείγματι σε σχέση με την αύξηση της ενεργειακής απόδοσης και/ή της χρήσης ενέργειας από ανανεώσιμες πηγές·
                           
                        
                              β)
                           
                           
                              εργάζονται είτε προς την κατεύθυνση της ανάπτυξης πολυετών στρατηγικών για τον μετριασμό της κλιματικής αλλαγής και, όπου είναι σκόπιμο, για την επίτευξη των στόχων τους, είτε συμμετέχουν σε πολυετή στρατηγική σε τοπικό, περιφερειακό ή εθνικό επίπεδο για τον μετριασμό της κλιματικής αλλαγής·
                           
                        
                              γ)
                           
                           
                              συμφωνούν να λογοδοτούν δημοσίως για την πρόοδο που σημειώνει η γενική τους στρατηγική.
                           
                        4.   Επιλεξιμότητα και κριτήρια επιλογής επενδύσεων χρηματοδοτουμένων από τη διευκόλυνση
                  
                  Τα επενδυτικά έργα που χρηματοδοτούνται στα πλαίσια της διευκόλυνσης συμμορφώνονται προς τα ακόλουθα κριτήρια επιλεξιμότητας και επιλογής:
                  
                              α)
                           
                           
                              αρτιότητα και τεχνική επάρκεια της προσέγγισης·
                           
                        
                              β)
                           
                           
                              αρτιότητα και σχέση κόστους/αποτελεσματικότητας της χρηματοδότησης για ολόκληρη την επενδυτική φάση της δράσης·
                           
                        
                              γ)
                           
                           
                              γεωγραφική ισοκατανομή όλων των έργων που καλύπτονται από τον παρόντα κανονισμό·
                           
                        
                              δ)
                           
                           
                              ωριμότητα, οριζόμενη ως επίτευξη του επενδυτικού σταδίου και συνεπαγόμενη σημαντική δαπάνη κεφαλαίων το συντομότερο δυνατό·
                           
                        
                              ε)
                           
                           
                              βαθμός κατά τον οποίον η έλλειψη πρόσβασης σε χρηματοδότηση καθυστερεί την υλοποίηση της δράσης·
                           
                        
                              στ)
                           
                           
                              βαθμός κατά τον οποίον η χρηματοδότηση από τη διευκόλυνση κινητοποιεί δημόσια και ιδιωτική χρηματοδότηση·
                           
                        
                              ζ)
                           
                           
                              ποσοτικοποιημένες κοινωνικοοικονομικές επιπτώσεις·
                           
                        
                              η)
                           
                           
                              ποσοτικοποιημένες περιβαλλοντικές επιπτώσεις.
                           
                        5.   Επιλεξιμότητα και κριτήρια επιλογής για έργα τεχνικής συνδρομής χρηματοδοτούμενα στο πλαίσιο της διευκόλυνσης
                  
                  Τα έργα τεχνικής συνδρομής που χρηματοδοτούνται από τη διευκόλυνση συμμορφώνονται στα κριτήρια επιλεξιμότητας και επιλογής που αναφέρονται στο ανωτέρω σημείο 4 στοιχεία α), γ), ε), στ) και ζ).».
               
            
         Άρθρο 2
   Έναρξη ισχύος
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 15 Δεκεμβρίου 2010.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         J. BUZEK
      
      
         
            Για το Συμβούλιο
         
         
            Ο Πρόεδρος
         
         O. CHASTEL
      
   
   
      (1)  Γνώμη της 15ης Σεπτεμβρίου 2010 (δεν έχει δημοσιευθεί ακόμα στην Επίσημη Εφημερίδα).
   
      (2)  Θέση του Ευρωπαϊκού Κοινοβουλίου της 11ης Νοεμβρίου 2010 (δεν έχει δημοσιευθεί ακόμα στην Επίσημη Εφημερίδα) και απόφαση του Συμβουλίου της 7ης Δεκεμβρίου 2010.
   
      (3)  ΕΕ L 200 της 31.7.2009, σ. 31.
   
      (4)  Κανονισμός (ΕΚ) αριθ. 397/2009 του Ευρωπαϊκού Κοινοβουλίου και του Συμβουλίου της 6ης Μαΐου 2009 για την τροποποίηση του κανονισμού (ΕΚ) αριθ. 1080/2006 σχετικά με το Ευρωπαϊκό Ταμείο Περιφερειακής Ανάπτυξης σε ό,τι αφορά την επιλεξιμότητα των επενδύσεων για την ενεργειακή απόδοση και την ανανεώσιμη ενέργεια στη στέγαση (ΕΕ L 126 της 21.5.2009, σ. 3).
   
      (5)  ΕΕ L 248 της 16.9.2002, σ. 1.